कुछ बरस पहले एम्स (दिल्ली) में जब एक लड़की ने अपने साँवले रंग के चलते आत्महत्या कर ली थी, मैं सोचने लगी कि वह क्यों नहीं मजाक उड़ा पाई लोगों के सोच का। किसी का रंग-रूप, उसकी बनावट उस जगह के मौसम से यानी उसकी नमी, उसकी शुष्कता, उसके पहाड़ों को छूती हवा, उसकी नदियों का बहता पानी, उस जगह की मिट्टी और अंततः उसके माता-पिता या पुरखों के मेल से मिल कर बनता है। इतनी-सी बात वह नर्स तो जानती ही होगी। विज्ञान की विद्यार्थी होने के नाते वह तो किसी को उसकी शारीरिक बनावट और उसके रूप-रंग का गणित बहुत अच्छे से पढ़ा सकती थी। फिर क्या था कि वह इस कदर अवसाद में चली गई कि उसने आत्महत्या करने के निर्णय कर लिया। उसने अपने आप को किन लोगों की नजरों से देखा, जिसमें उसकी पढ़ाई-लिखाई, काबिलियत सब बौने हो गए और चेहरे का रंग इतना महत्वपूर्ण हो गया? बेला, गुलाब, जूही, चम्पा, चमेली, लिली से लेकर घास पर खिलने वाली सुनकी के फूल तक सब का अपना विशिष्ट सौन्दर्य है। फिर मनुष्य के भीतर की इस विविधता पर हम मुग्ध क्यों नहीं हो पाते? क्या वजह है कि हमारा सौन्दर्यबोध बेहद एकाकी और संकीर्ण हो गया है?